Vittorio Bersezio/Le miserie 'd monsú Travet/pàgina 36
Sena sétima

Marianin e peui Brigida.

MARIANIN J'andasia d'co mi al teatro. Chi sa coma c'a sarà bel 'l teatro, e mi i son mai staje!… Oh! ma se me piasì a l'aveissa da costeje a pover papà 'l disgust c'a j costa 'l teatro d'stasseira, i lo voria nen a gnune manere. Pover papà! Dovei angagié fina soa mostra!

BRIGIDA (tornand) Là, a son ambarcà. I sôma noiaitre padrone dël campo... Ma cosa c'a l'ha, tota, c'a l'è cosí trista? Ela d'cativ umor përchè c'a l'han nen mnala al teatro?

MARIANIN Oh! no, no! J'eu d'autr pi serio për la testa.

BRIGIDA Pi serio? Veulla ch'i tira a 'ndviné?

MARIANIN Ti t'l'as veuja d'dí quaich folairà, e mi i son gnente disposta a sentila... Ma cosa fastu? Doi ciair avisch! Dëstissne un subit. Vëdéstu nen c'a l'è sgairé la roba? (A dëstissa un ciair).

BRIGIDA Cosa veullo dí sossí? Ela vnua avara?

MARIANIN Senssa esse avara, quand c'a s'è an nostra posission a bsogna fé economia an tute manere.

BRIGIDA Sí, economia! Chila a avanssa mes sold d'ciair, e Madama, për andé al teatro, a sgaira ij dnè a pugnà, con la sartoira, 'l pruché, le fior, e cosa i seuine mi!

MARIANIN Ah! parlëmne nen!... S't'saveissi 'l teatro d'stasseira cosa c'a j costa a pover papà!... Ah! se mia marastra a l'aveissa un po' d'cheur a saria nen andaje.

BRIGIDA D'cheur côla dona lí!... Quand c'a s'trata d'ambission. 'Na dona c'a l'ha avú 'l stomi d'mandeme via su doi pè!... Ma j'elo staje quaicosa? C'a m'lo dia.

MARIANIN No, no, i peus nen.

BRIGIDA 'N'autra adess! S'a s'confida nen con mi ch'i son tuta afessionà a chila, a chi c'a veul andeilo a conté?

MARIANIN T'm'promëttësto d'dí niente a nsun?

BRIGIDA C'a s'figura! I parlo pa mai, mi.

MARIANIN E ben, sapia che për podei fé le speise për stasseira, papà a l'è stait obligà d'andé a 'ngagié soa mostra.

BRIGIDA Cosa! Soa mostra d'or! Côl scaudalet c'a j suna le ore?

MARIANIN Propi! A l'era la mostra d'so pare e t'sas coma c'a j ten.

BRIGIDA Povr'om! A la guardava ogni doe minute côla mostra. A j smiirà adess c'a j manca un brass.

MARIANIN Ah! s'i podeíssa andeila a dësgagié e tornejla a dé i j faria un piasiron. I seu nen lon ch'i faria për lon. Astu sentí?

BRIGIDA Cosa?

MARIANIN A m'smia c'a sia 'l pcit c'a rogna.

BRIGIDA Sí... Oh! côl lí a l'è d'co ben nojos, e a comensa ben d'bonora.

MARIANIN I vad a cunelo për c'a s'andeurma (via con un clair).

Leteratura piemontèisa
Vittorio Bersezio
Le miserie 'd monsú Travet